TREIT กองรีทใหญ่สุดในไทยพร้อมเข้าซื้อขายพรุ่งนี้ หลังควบรวม 3 กองอสังหาฯฉลุย!
ตลท.เพิกถอน TFUND-TGROWTH-TLOGIS ออกจากตลาดฯ พร้อมนำ TREIT กองรีทใหญ่สุดในไทยพร้อมเข้าซื้อขายพรุ่งนี้ หลังควบ 3 กองอสังหาฯฉลุย!
27 ธ.ค. 2560

ผู้สื่อข่าวรายงานว่า ในวันนี้ (27 ธ.ค.60) ตลาดหลักทรัพย์แห่งประเทศไทย (ตลท.) เพิกถอนหลักทรัพย์กองทุนรวมอสังหาริมทรัพย์ไทคอน (TFUND) , กองทุนรวมสิทธิการเช่าอสังหาริมทรัพย์ไทคอน อินดัสเทรียล โกรท (TGROWTH)  และกองทุนรวมอสังหาริมทรัพย์ทีพาร์คโลจิสติคส์ (TLOGIS) ออกจากการเป็นหลักทรัพย์จดทะเบียน ตั้งแต่วันที่ 28 ธ.ค.60 เนื่องจากมีการแปลงสภาพทั้ง 3 กองทุนดังกล่าว เป็นทรัสต์เพื่อการลงทุนในอสังหาริมทรัพย์และสิทธิการเช่าอสังหาริมทรัพย์ไทคอน (TREIT)
พร้อมกันนี้ได้รับหน่วยทรัสต์เพิ่มทุนของ TREIT เริ่มซื้อขายในวันที่ 28 ธ.ค.60 โดยทุนเดิมของกองทรัสต์ มีจำนวน 5,459,587,640 บาท มีจำนวนหน่วยทรัสต์ 566,800,000 หน่วย ขณะที่มีจำนวนหน่วยทรัสต์เพิ่มทุน 2,035,587,048 หน่วย ส่งผลให้ทุนใหม่ของทรัสต์ มีจำนวน 25,066,972,762.45 บาท คิดเป็นจำนวนหน่วยทรัสต์ 2,602,387,048 หน่วย ซึ่งจัดสรรให้กับถือหน่วยลงทุนของ TFUND จำนวน 1,135,057,711  หน่วย ,ผู้ถือหน่วยลงทุนของ TLOGIS  จำนวน 419,177,837 หน่วย และผู้ถือหน่วยลงทุนของTGROWTH จำนวน 481,351,500 หน่วย
อนึ่งการควบรวม 3 กองอสังหาฯดังกล่าวเป็นไปตามที่ประชุมผู้ถือหน่วยกองทุนรวมอสังหาริมทรัพย์ไทคอน (TFUND) กองทุนรวมอสังหาริมทรัพย์ทีพาร์คโลจิสติคส์ (TLOGIS) กองทุนรวมสิทธิการเช่าอสังหาริมทรัพย์ไทคอน อินดัสเทรียล โกรท (TGROWTH) และผู้ถือหน่วยกองทรัสต์ TREIT เมื่อวันที่ 18-19 ต.ค.60 มีมติอนุมัติให้ดำเนินการแปลงสภาพจากกองทุนรวมเข้าสู่กองทรัสต์ TREIT
โดย TREIT จะทำการรับโอนทรัพย์สินและภาระของกองทุนรวม TFUND, TLOGIS และ TGROWTH โดยแลกกับหน่วยทรัสต์ TREIT พร้อมเงินสดตามที่ได้รับการอนุมัติจากการประชุมวิสามัญครั้งที่ 1/2560 ซึ่งภายหลังจากการแปลงสภาพแล้ว กองทรัสต์ TREIT จะมีขนาดใหญ่ขึ้นด้วยมูลค่าทรัพย์สินกว่า 32,000 ล้านบาท
ขณะที่ภายหลังจากการลงทุนในทรัพย์สินเพิ่มเติมแล้ว จะทำให้กองทรัสต์ TREIT มีขนาดใหญ่ที่สุดในประเทศไทย ด้วยมูลค่าทรัพย์สินกว่า 36,000 ล้านบาท
ทั้งนี้การควบรวมดังกล่าวจะทำให้ได้รับประโยชน์จากการมีสภาพคล่องสูง ดึงดูดความสนใจจากนักลงทุนทั้งในและต่างประเทศ และการแปลงสภาพครั้งนี้จะช่วยกระจายความเสี่ยงที่ดีขึ้นจากการเพิ่มความหลากหลายของทรัพย์สินและลูกค้า
 